A. Přidal, poslanec: (2004-09-09):
Národná rada Slovenskej republiky uznesením č. 1011 zo 17. júla 2004 pridelila vládny návrh zákona o mierovom využívaní jadrovej energie (atómový zákon) a o zmene a doplnení niektorých zákonov na prerokovanie v druhom čítaní vo výboroch do 27. augusta a v gestorskom výbore do 3. septembra týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre hospodárstvo, privatizáciu a podnikanie, Výboru Národnej rady Slovenskej republiky pre verejnú správu, Výboru Národnej rady Slovenskej republiky pre zdravotníctvo, Výboru Národnej rady Slovenskej republiky pre obranu a bezpečnosť, Výboru Národnej rady Slovenskej republiky pre životné prostredie a ochranu prírody. Ako gestorský výbor určila Výbor Národnej rady Slovenskej republiky pre hospodárstvo, privatizáciu a podnikanie na prerokovanie a schválenie spoločnej správy. Iné výbory Národnej rady Slovenskej republiky návrh zákona neprerokovali. Poslanci Národnej rady Slovenskej republiky, ktorí nie sú členmi výborov, ktorým bol návrh zákona pridelený, neoznámili v určenej lehote gestorskému výboru žiadne stanovisko k predmetnému návrhu zákona. Vládny návrh zákona (atómový zákon) prerokovali výbory, ktorým bol pridelený, takto: Ústavnoprávny výbor prerokoval návrh zákona 25. augusta 2004, neprijal platné uznesenie, pretože návrh nezískal podporu potrebnej nadpolovičnej väčšiny poslancov. Výbor Národnej rady pre financie, rozpočet a menu prerokoval návrh zákona 25. augusta 2004 a uznesením č. 422 odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Výbor Národnej rady Slovenskej republiky pre hospodárstvo, privatizáciu a podnikanie prerokoval návrh zákona 25. augusta 2004 a uznesením č. 395 odporučil Národnej rade Slovenskej republiky návrh zákona schváliť so zmenami a doplnkami. Výbor Národnej rady Slovenskej republiky pre verejnú správu prerokoval návrh zákona 25. augusta a uznesením č. 214 odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Výbor pre zdravotníctvo prerokoval návrh zákona 26. augusta 2004 a uznesením č. 136 odporučil Národnej rade Slovenskej republiky návrh zákona schváliť s pozmeňujúcimi a doplňujúcimi návrhmi. Výbor pre obranu a bezpečnosť prerokoval návrh zákona 25. augusta a uznesením č. 269 odporučil Národnej rade Slovenskej republiky návrh zákona schváliť s pripomienkami. Výbor Národnej rady pre životné prostredie a ochranu prírody prerokoval predmetný návrh 25. augusta a uznesením č. 139 odporučil Národnej rade Slovenskej republiky návrh zákona schváliť s pripomienkami. Z uznesení výborov Národnej rady Slovenskej republiky, tak ako som ich prečítal, vyplynulo 21 pozmeňujúcich návrhov. Všetky tie pozmeňujúce návrhy sú v spoločnej správe. Výbor Národnej rady pre hospodárstvo, privatizáciu a podnikanie ako gestorský podľa § 79 ods. 4 písm. e) rokovacieho poriadku odporúča Národnej rade Slovenskej republiky o bodoch 1 až 7 a 9 až 21 hlasovať spoločne s odporúčaním schváliť a o bode 8 hlasovať samostatne s odporúčaním neschváliť. Gestorský výbor odporúča Národnej rade predmetný návrh zákona schváliť. Pán predsedajúci, prosím, otvorte rozpravu, do ktorej sa hlásim.